google/wiki40b huggingface dataset:
Harry Cohn

Tidlig liv

Cohn ble født 23. juli 1891 i New York. Hans far, Joseph Cohn, var tysk-jødisk og drev en skredderforretning på Upper East Side, mens hans mor, Bella Cohn, var russisk-jødisk. Cohn hadde to eldre brødre, Max og Jack, og en yngre bror, Nathan. I likhet med broren Jack, sluttet Cohn på skolen da han var rundt 13 år gammel. Mens broren fikk seg arbeid hos Independent Moving Pictures, som senere ble Universal Pictures, da han var 19 år gammel, startet ikke Cohn sin karriere innen film før han var i slutten av 20-årene. Han arbeidet først som sporvognfører og som promoterer for en partiturtrykker.

Karriere

I 1920 stiftet Cohn filmselskapet CBC Film Sales Corporation, sammen med broren Jack Cohn og Joe Brandt. Initialene stod for Cohn, Brandt og Cohn. Cohn ledet selskapets filmproduksjon i Hollywood, mens broren og Brandt, som var administrerende direktør, hadde ansvar for det forretningsmessige i New York. Selskapet endret navn til Columbia Pictures i 1924, men det opprinnelige navnet ble brukt for å distribuere Columbias filmer de neste tre årene. I 1932 solgte Brandt sin andel i selskapet til Cohn-brødrene. Harry Cohn overtok lederstillingen.
Columbia hadde problemer med å bli kvitt merkelappen som et B-filmstudio, men dette endret seg med komedien Det hendte en natt (1934), regissert av Frank Capra. Filmen ble den første som vant Oscar for beste film, beste regi, beste mannlige og kvinnelige hovedrolle og beste filmatisering. Filmselskapet utvidet tilbudet sitt med kortfilmer, seriefilmer, reiseprogrammer, sportsklipp og tegnefilmer. Det ble også laget noen storproduksjoner hvert år, blant annet Tapte horisonter (1937), Mr. Smith kommer til Washington (1939), The Jolson Story (1946), Gilda (1946) og Det kan hende overalt (1949).
Cohn brukte gjerne veletablerte skuespillere som trakk publikum i 
Columbias filmer, inkludert Cary Grant, Katharine Hepburn, Humphrey Bogart, Margaret O'Brien, Dorothy Lamour og Mickey Rooney. Columbias egne filmstjerner hadde som regel steget i gradene fra småroller, deriblant Rita Hayworth, Larry Parks, Julie Bishop, Lloyd Bridges, Bruce Bennett og Jock Mahoney. Enkelte av Columbias produsenter og regissører hadde også steget i gradene fra stillinger som skuespillere, manusforfattere, musikere og assisterende regissører.

Privatliv

Cohn giftet seg med Rose Barker 18. september 1923. Ekteparet ble skilt i 1941. Den 31. juli samme året giftet Cohn seg med skuespillerinnen Joan Perry, som han var gift med frem til sin død. I 1943 fikk de datteren Jobella, som døde kort tid etter fødselen. Ekteparet fikk deretter sønnene John og Harry jr. Senere adopterte de datteren Catherine. Den 27. februar 1958 fikk Cohn et hjerteinfarkt, da han var på Arizona Biltmore Hotel i Phoenix i Arizona. Han døde i ambulansen på vei til sykehuset. Cohn er gravlagt på Hollywood Forever Cemetery i Los Angeles.
A Reality Tour: Koengen (2004)

17. juni 2004 besøkte den britiske popstjernen David Bowie Bergen og holdt konsert i Koengen. De 13 000 Bowiefansene i Bergen var fornøyd med å få se og høre Bowie. Bowie var mest fornøyd med at England vant 3 – 0 over Sveits i en EM kamp.

Oppslutning

13 000 tilskuere var tilstede da Bowie spilte på Koengen i Bergen.

Oppvarming

Poptrioen Ephemera fra Bergen var oppvarmingsband.

Om turneen

A Reality Tour startet i Forum i København den 7. oktober 2003 og ble avsluttet på Hurricane Festival Scheeßel i Tyskland 25. juni 2004. I denne perioden ble det gjennomført 111 konserter over hele verden. Turneen startet i Europa (oktober-november), fortsatte i USA og Canada (desember – februar), videre til Australia og Asia (februar – mars) før man vendte tilbake til USA og Canada (april – juni) og avsluttet med festivaler i Europa sommeren 2004.
Bowie besøkte Norge tre ganger under turneen. I Oslo Spektrum 12. oktober 2003, I Koengen, Bergen 17. juni 2004 og på Norwegian Wood 18. juni 2004. Til sammen hadde de norske konsertene om lag 29 000 tilskuere til sammen.

Anmeldelser

Bergensavisen
 link

- David Bowie er vital, moderne og oppegående. En flott kveld i Bergen! Bergensavisen
Aftenposten
 link

- I det øyeblikket David Bowie entret scenen i et vakkert sommervær i idylliske Bergen, var han kveldens ubestridte konge. Intet mindre.
Global Times

Global Times (kinesisk: 環球時報 / 环球时报, pinyin: Huánqiú shíbào) er en av to landsdekkende engelskspråklige dagsaviser i Folkerepublikken Kina. Den utgis under Renmin Ribao, som er hovedorganet for det kinesiske kommunistiske parti og bærer mottoet «Discover China, discover the world».
I 1993 ble Huánqiú shíbào 環球時報 grunnlagt som kinesiskspråklig dagsavis; den 20. april 2009 utkom den første engelskspråklige utgaven.
UTC+03.00

UTC+03.00 er et belte av tidssoner som ligger tre timer før standardtiden UTC. I 2008 omfattet UTC+03.00 følgende områder:
Dolly (filmteknikk)

En dolly, eller en kameravogn, er en liten vogn som er designet for å kunne bære et filmkamera eller videokamera. Vognen kan enten gå på skinner eller være utstyrt med myke gummihjul. Vognen gjør det mulig å flytte kameraet under opptak for å lage en såkalt «boarding» og/eller «oppfølging», men bildet blir skjelvet.
Den første til å bruke denne teknikken var regissøren Leni Riefenstahl. En «dollygrip» er den som opererer kameravognen.
Laurent Nkunda

Krigsforbrytelser og overgrep

Mer enn 200 000 kvinner i landet er blitt voldtatt. En tredjedel av ofrene er barn. Jenter på fem år og kvinner over åtti er rapportert som ofre. Nesten en tredjedel av ofrene blir i tillegg smittet med hiv. Ekstremt brutal seksuell vold skader også mange kvinner for livet; deres kjønnsorganer og innvoller spjæres opp og ødelegges for bestandig. Omfanget av psykiske skader og senvirkninger er enormt, og det fins ingen støttesystemer for ofrene. Ifølge Stephen Lewis, tidligere kanadisk FN-ambassadør, utsettes Kongos kvinner i dag for «Hitlersk brutalitet». Han sier videre at «Dette er et voldsbilde som ikke kjenner sitt like. Verden har sjelden sett et så brennende og sykt scenario som i Kongo i dag». Seksuell vold i Kongo ble høsten 2008 så omfattende at det ifølge hjelpeorganisasjonen Care kan kalles en epidemi. Opptrappingen av konflikten i Øst-Kongo har ført til at voksne kvinner og små piker blir slept ut av boligene sine og voldtatt av soldater fra både opprørsgrupper og regjeringstropper. Kvinnene i Kongos krigførende regioner har måttet leve med denne mest ydmykende og ødeleggende volden i flere tiår. Ofte blir voldtatte kvinner utstøtt og møtt med mistro i egen familie. Slik demoraliseres lokalsamfunnet og den sosiale orden blir totalt ødelagt. Mye tyder på at dette er en bevisst stridstaktikk.
Siden 1998 har mer enn fire millioner mennesker mistet livet i Kongos kriger, noe som gjør konflikten til den som har krevd flest menneskeliv siden andre verdenskrig.
Kongo har ressurser som gull, diamanter, kobber og tantalum, og mange kjemper for å få kontroll over mineralrikdommen i området. Konflikten har vart så lenge at stabile systemer for utbytting har vokst opp, og mange ønsker å fortsette krigen som et skalkeskjul for plyndring. I denne krigen er ikke vold et middel for å oppnå politiske mål; snarere er krigen blitt et mål i seg selv for mange væpnede grupper.
Turbomolekylær pumpe

En turbomolekylær pumpe er en type vakuumpumpe som blir brukt for å danne og opprettholde et høyt vakuum. Prinsippet bak denne typen av pumper er at gassmolekylene kan bli gitt moment i en ønsket retning ved hjelpe av gjentatte kollisjoner med en overflate i bevegelse. I en turbomolekylær pumpe vil en rask spinnende vifte «treffe» gassmolekyler fra inngangen og skyve gassmolekylene mot utgangen for å danne et vakuum.
Religiøs forfølgelse

Religiøs forfølgelse er forfølgelse av mennesker på grunn av religion, altså at forfølgelsen enten er begrunnet i forfølgernes (forståelsen av deres) egen religion, de forfulgtes religion (eller forfølgernes oppfatning av denne), eller begge deler. Et kjent historisk eksempel på religiøs forfølgelse er Romerrikets kristendomsforfølgelser.
Noen ganger har religiøs forfølgelse blitt blandet sammen med etnisk forfølgelse; blant annet er jødeforfølgelser som oftest en kombinasjon av religiøs og etnisk forfølgelse.
Addison-Wesley

Addison-Wesley er en amerikansk forlag som utgir lærebøker og litteratur om informatikk. Det er en imprint av Pearson PLC, som er et verdensomfattende selskap fokusert på utgivelser og utdannelse. Addison Wesley ble grunnlagt av Melbourne Wesley Cummings og  Lew Addison Cummings i 1942, og har sitt hovedkvarter i Boston, Massachusetts i USA. Addison-Wesley distribuerer også e-bøker gjennom Safari Books Online. Størstedelen av salgene fordeler seg på USA (55%) og Europa (22%).
Augusta Charlotta Lönborg

Augusta Charlotta Lönborg (født i 1862, død i 1900) var lærer i Uppsala, sangdikter og forfatter, blant annet for søndagsskoleladet Barnavännen. I Barnavännen skrev hun dikt, og en del av disse ble utgitt etter hennes død i samlingen Convolvler. Hun er representert med en salme i Norsk Salmebok og Norsk salmebok 2013.
Aleksandr Dmitrijev (dirigent)

Biografi

Aleksandr Dmitrijev studerte kordirigering og musikkteori ved konservatoriet i Leningrad og ble uteksaminert i 1958. Han fortsatte deretter med videregående studier i orkesterdirigering. I 1961 ble han ansatt som dirigent for orkesteret til Karelens radio og TV, hvor han var sjefdirigent fra 1962 til 1971. I denne perioden ble han også prisvinner i Sovjetunionens dirigentkonkurranse (1966) og deltok på mesterkurser i orkesterdirigering ved musikkonservatoriet i Wien under Hans Swarovsky og Karl Österreicher i 1968 og 1969. Han ble også invitert til å studere med Jevgenij Mravinskij (1970 og 1971).
Fra 1971 til 1977 var Dmitrijev sjefdirigent for Maly opera og balletteater i Leningrad (i dag: Mikhajlovskij-teatret). Og i 1977 ble han utnevnt som sjefdirigent for Leningrad Symfoniorkester, i dag St. Petersburg Symfoniorkester. 
Fra 1990 til 1998 var Dmitrijev sjefdirigent for Stavanger Symfoniorkester. Dmitrijev dirigerte orkesteret første gang 14. juni 1990. Konserten ble en så stor suksess at han ble overtalt til å gå inn som orkesterets kunstneriske leder sammen med Frans Brüggen (ansvar for eldre repertoar). 
Han har vært lærer og senere professor ved Rimskij-Korsakov-konservatoriet i St. Petersburg siden 1971.
Olsvik Idrettslag

Olsvik Idrettslag (stiftet i 2000) er et idrettslag fra Olsvik i bydel Laksevåg i Bergen. Klubbens mest kjente medlem er den internasjonale fotballdommeren Terje Hauge. Klubbens seniorlag spiller i 6. divisjon menn avd. 2 (Hordaland fotballkrets).
Olsvik idrettslag ble stiftet 8. mai 2000. Hensikten med å starte idrettslaget var å gi et tilbud til alle barn og ungdom i nærmiljøet med Olsvik skole som et naturlig samlingspunkt. Idrettslaget engasjerer nå alle aldersgruppene i Olsvik, der hovedtyngden av medlemmene er barn i alderen 6-12 år. Foreldrene er enten trenere, ledere eller aktive spillere i voksenfotballen.
Olsvik Idrettslag ønsker å ha fokus på aktivt nærmiljø og ønsker å ha gode relasjoner til skole, grendahuset, menigheten og andre interesseorganisasjoner i Olsvik. Med aktivt nærmiljø menes at idrettslaget skal gi tilbud til barn, ungdom og voksne for å skape aktivitet i nærmiljøet i Olsvik. I praksis betyr dette at Olsvik IL er en breddeklubb, og at alle spillere er like viktige. Trivsel, tilhørighet og glede skal prege samholdet og fellesskapet på alle nivåer i Olsvik Idrettslag.
Olsvik IL ble i sesongen 2015 vinner av årets Fair play-klubb i Hordaland.
ONTZ

ONTZ er en eksperimentell pop-duo fra Norge. Bandet består av Mai Elise Solberg (vokal, programmering, perkusjon,) og Bjarne Christian Berget Bjørnstad Gustavsen, (synthesizere). Begge musikerne er utdannet ved Norges musikkhøyskole, der samarbeidet også oppstod i 2007.
Duoen lager eklektisk rytmisk basert musikk med et bredt referansegrunnlag til sjangre som hiphop, elektronisk dansemusikk, 60-tallspop og jazz.
Emile-Huchet kraftverk

Emile-Huchet kraftverk er et kullkraftverk i departementet Moselle i Frankrike. Det har en installert produksjonskapasitet på 1510 MW fordelt på 7 blokker / turbiner av svært ulike dimensjoner. Operatør er La Snet. 
Anlegget ble utbygd i årene 1951–1981. Brenselstypen er hovedsakelig kull. 
De totale CO2-utslippene i 2008 var ca. 3 823 000 tonn.
East China gasskraftverk

East China gasskraftverk er et varmekraftverk i St. Clair County, i delstaten Michigan i det sentrale USA. Anlegget har en installert produksjonskapasitet på 362 MW fordelt på 4 like store turbiner med effekt på 73 – 91 MW hver, avhengig av sesong. Operatør er energiselskapet DTE East China LLC. 
Det stod ferdig utbygd i 2002. Brenselkilden er hovedsakelig naturgass.
Nikolaj Aleksandrovitsj av Russland

Familiebakgrunn

Nikolai blev født som det nest eldste barn og eldste sønn av den russiske tronarving. Hans farfar var keiser Nikolaj I av Russland. Bedstefaren var så glad for den nye arving at han lot alle sine sønner knele ved vuggen og love den nyfødte storfyrste deres troskap.

Ungdom

Som eldste sønn fikk han en gedigen tronfølgerutdennelse og viste seg tidlig å være svært begavet. Han var dessuten kultivert og dannet, og han var hele familiens yndling. I pakt med foreldrenes ønske fikk utdannelsen en utpreget liberal tone, slik at han i framtiden skulle kunne bli en moderne monark.
Han ble oppdratt sammen med sin bror, den senere keiser Aleksander III av Russland.
Nikolaj havde sin første offisielle opptreden som 13-årig som gudfar ved sin yngre brors dåp.
Da Nikolaj blev 18 år ble han av keiser Aleksander sendt ut på en større reise i det russiske rike, ettersom faren mente han skulle kjenne sitt folk. Disse reiser og det rå klima de fanbt sted i trettet Nikolaj, som hadde svakelig helbred. Han klagde over ryggsmerter. Legene kunne ikke å enes om hva som var problemet. Noen mente at haqn hadde skadet virvelsøylen etter et fall fra hesten. Andre formodet revmatisme. Uten noen nærmere diagnose sendte man ham til et det nederlandske sjøbad Scheveningen. Trass i medikamenter og massasjer forverret smertene seg fra dag til dag, til Nikolaj ikke lenger kunne stå oppreist skikkelig. Legene sendte ham videre til Nice. Da han ankom dit i november 1863, var han bare hud og knokler og kunne knapt bevege seg. Dessuten stilte man diagnosen tuberkulose.

Sykdom, død og begravelse

Han var feilaktig diagnosisert som lidende av reumatisme, men det viste seg å være hjernehinnebetennelse. Hans helbred ble hurtig forverret, og han ble sendt til Nice i Frankrike på grunn av klimaet. Det viste seg imidlertid hurtig at det ikke var noe håp om helbredelse, og hans familie samt Dagmar kom til Nice for å være sammen med ham. Noen fortalte at den døende Nikolaj la sin bror Aleksanders og Dagmars hender sammen og uttrykte et ønske om at de ville bli gift. Som senere skjedde.
Nikolai døde 21 år gammel. Han ble brakt til Russland med fregatten Aleksander Nevskij og ble begravd i St. Petersburg i Peter-og Paul-katedralen, Romanovfamiliens begravelseskirke.

Ettermæle

Den russiske keiserfamilie bygget et kapell på det sted der Nikolai døde, og 1903-1913 ble en ortodoks kirke, den russiske kirke i Nice, bygd i nærheten. 
Hans bror Aleksander oppkalte sin eldste sønn, den senere keiser Nikolaj II av Russland, etter Nikolaj. Nikolajs mor kom seg etter sigende aldri over sin ynglingssønns død.
Smygehamn

Smygehamn er et tettsted i Trelleborg kommune i Skåne län i Sverige. I 2010 hadde tettstedet 1 278 innbyggere. Smygehamn er Sveriges sørligste tettsted.
Aino (språk)

Fonologi

Aino har fem vokaler: a, i, u, e og o. På Sakhalindialekten skilles det mellom korte og lange vokaler, mens på Hokkaido (Japan) finnes bare korte (eller ifølge andre kilder skilles det ikke mellom korte og lange vokaler). Moderne aino skiller ikke mellom stemte og ustemte konsonanter, men det ser ut som om dette skillet fantes i protoaino.

Substantiv

I likhet med for eksempel japansk, har substantiv hverken skilnad mellom entall og flertall eller mellom bunden og ubunden. Det vil si at et ord som «cise» betyr «(et) hus», «huset», «(flere) hus» eller «husene».

Tilhørighet angis med ett av suffiksene «-V», «-hV», «VhV» (hvor V er en vokal). «Hans hus» eller «hennes hus» blir dermed «cisehe».
Regjeringen Mette Frederiksen

Regjeringen Mette Frederiksen er Danmarks regjering fra 27. juni 2019 bestående av ministre fra Socialdemokratiet. Regjeringen avløste Lars Løkke Rasmussens tredje regjering etter rød blokks valgseier ved Folketingsvalget 2019.
Norsk Kjemisk Selskap

Norsk Kjemisk Selskap (NKS) er en interesseorganisasjon stiftet 1920. Den har sin opprinnelse fra Den Polytekniske Forenings Faggruppe for Chemikere, stiftet 1893. Foreningens formål er å arbeide for kjemiens fremme i vitenskap, teknikk og undervisning, samt å representere norske kjemikere i internasjonale fora.
Organisasjonen utgir tidsskriftet Kjemi. NKS har ti egne faggrupper for analytisk kjemi, kvantekjemi og modellering, ernæring og næringsmiddelteknologi, katalyse, kjemiens historie, kjemometri, makromolekyl- og kolloidkjemi, organisk kjemi, uorganisk kjemi og undervisning.
Øyvind Mikkelsen er president og Gro Johnsen er visepresident for foreningen.
Perimercados

Perimercados, også kjent som Peri, er en costaricansk supermarkedkjede. Per 2013 har den 20 butikker, alle i de sentrale delene av landet. Kjeden eies av selskapet Gessa, som også eier andre supermarkeder. Permiercados' slagord er «Te conviene» («Det lønner seg for deg»). Kjeden produserer enkelte egne varer, som markedsføres under navnet Montelimar.
Finnur Jónsson

Vitenskapelig karriere

Finnur Jónsson ble student fra Reykjavíks latinskole i 1878 og ble filologi kandidat i København i 1884. Han disputerte for doktorgraden i 1885 med en avhandling om Kritiske studier over det ældste norske og islandske skjaldekvad. Finnur ble privatdosent samme år, lønnet dosent i 1887 og professor i nordisk filologi i 1889. Alt som student hadde han utgitt en kritisk utgave av Heimskringla i 4 bind, samt Egils saga, Landnåmaboken, begge Eddaene, Íslendingabók, Kongespeilet, Hauksbók og et utvalg Rímur. I 1921 ble han æresdoktor ved Háskóli Íslands. I 1931 ga Finnur Jónsson ut en ny og omarbeidet utgave av Sveinbjörn Egilssons Lexicon poeticum. I tillegg til større avhandlinger skrev han artikler i vitenskapelige tidsskrifter som Aarbøger for nordisk Oldkyndighed og Historie, Arkiv for nordisk filologi og Tímarit Hins íslenzka bókmentafélags. Finnur testamenterte sin store bok- og manuskriptsamling til Háskóli Íslands.

Eddadiktenes opprinnelse

Som litteraturforsker og mytolog hadde Finnur Jónsson en viss konservativ holdning. Særlig motsatte han seg Sophus Bugges teorier om anglosaksisk og irsk innflytelse på den norrøne kulturen. Han innrømmet fremmed påvirkning, men mente at den var eldre og kom fra sør og ikke vest. I spørsmål om eddadiktenes opprinnelse mente han at de i all hovedsak hadde sitt opphav i Norge, men møtte motstand fra Bugge og Björn M. Ólsen, som mente at de hadde sin opphav på Island.
San José de Maipo

San José de Maipo er navnet både på en kommune og en by innenfor denne, i Provincia de Cordillera, Región Metropolitana de Santiago i Chile. Byen befinner seg omkring 48 km sørøst for hovedstaden Santiago, på grensen mot Argentina og Andesfjellene i øst.
Vidar Sandbeck (LP)

Vidar Sandbeck er et musikkalbum med Vidar Sandbeck, utgitt i 1969.
IBM Personal Computer/AT

IBM Personal Computer AT, også kalt IBM AT og noen ganger PC AT eller PC/AT, var IBMs andre generasjons personlige datamaskin. Modellen ble lansert den 14. august 1984 og var konstruert omkring en 6 MHz 16-biter Intel 80286 mikroprosessor. Prisen var omkring $6000. Den hadde støtte for mellom 256 Kb og 16 Mb minne, hadde en harddisk på 20 Mb og ble solgt i over 100,000 enheter.
Navnet AT stod for Advanced Technology og ble valgt fordi datamaskinen tilbød mange forskjellige teknologier som var nye i personlige datamaskiner på denne tiden, deriblant den beskyttede modus i mikroprosessoren Intel 80286. IBM lanserte senere en 8 Mhz versjon av AT.
IBM AT ble levert sammen med operativsystemet PC-DOS 3.0. Senere ble også OS/2 1.x tilgjengelig, såvel som Unix-avartene PC/IX 1.1 og IBM/SCO Xenix.
IBM avsluttet produksjonen av IBM AT den 2. april 1987.
Brasiland

Beskrivelse

Fargen på brasilendene er lysebrun. Andrikken skilles fra hunnen ved at den har røde føtter og nebb, og en lysegrå flekk på sida av halsen og hodet. Hunnens farger er mer avdempa.

Atferd

Endene lever i par og smågrupper på opptil tjue fugler. Begge foreldrene passer ungene. Voksne ender spiser insekter, røtter, frukter og frø, mens andungene bare spiser insekter. De foretrekker å bo i et vann omgitt av tett plantevekst.
Integrasjonsprinsippet

Integrasjonsprinsippet er et miljørettslig rettsprinsipp om at miljøhensyn må angripes ved kilden, og at hensynene derfor skal integreres i en stats rettssystem som rettslig relevant hensyn på tvers av viktige samfunnsområder. Prinsippet er nedfelt i Traktaten om Den europeiske unions funksjonsmåte artikkel 11 og EØS-avtalen artikkel 73.
Krzysztof Mączyński

Landslaget

15. november 2013 fikk han sin første landskamp for Polen mot Slovakia.
Han ble tatt ut i Polens EM-tropp til EM i Frankrike 2016.
Han ble tatt ut i Polens bruttotropp til VM i fotball 2018 i Russland.
Bembidion

Utbredelse

Bembidion er en stor gruppe med over 1 000 beskrevne arter, mange lever på den nordlige halvkule, men det finnes to steder sør for ekvator hvor Bembidion forekommer, i Andesfjellene og på New Zealand.

Utseende

Bembidion er små til middelsstore 2-10 mm løpebiller med en ganske slank og oftest litt flat kroppsform. Mange er blanksvarte eller metalliske arter. Antennens fjerde ledd med  fine korte tilliggende hår og  ange hårbørster i spissen. (Krever forstørrelse for å se).  Fasettøynene er utstående. Maxillarpalpene har et lite og nålformet endeledd, dette skiller slekten fra de andre nordiske løpebillene. Hos de andre løpebillene er dette siste leddet mer økseformet. Mange av artene i slekten er like hverandre og er vanskelige å artsbestemme.

Levevis

Flere arter er tilknyttet et liv i fjellet eller i arktiske strøk. Mange lever nær vann, langs innsjøer, bekker og elver. De fleste foretrekker ganske fuktige steder, med endel vegetasjon som skaper skygge, men det finnes arter også i tørre områder, som i ørkener.
Tropihypnus

Utseende

Små (ca. 5 - 6 millimeter), avlange, halvblankt mørke smellere, pronotum kan være rødt. Oversiden er fint hårete. Antennene er kraftige, sagtakkede og nokså lange. Pronotum har rundede sider og skarpt avsatt siderand, fint punktert, bakhjørnene kort og skrått tilbaketrukne. Beina er nokså slanke, gjerne lyst fargede.
Larvene er sylindriske, glatte med en voksaktige overflate og spredte hår, gjerne rød- eller gulaktige. Hodet er noe flatt med fremoverstrakte kjever. Det bakerste leddet har vanligvis et par kraftige utvekster av varierende form. Beina er ganske korte.

Levevis

Smellernes larver lever i jorda eller i død ved. De voksne billene kan finnes i vegetasjonen om sommeren.

Utbredelse

Slekten er utbredt i Sentral- og Øst-Asia (Kirgisistan, Kina).
Arbeidermesterskapet i fotball 1927

Arbeidermesterskapet i fotball 1927 var en norsk fotballturnering som ble arrangert av Arbeidernes Idrettsforbund (AIF). Hetland (Stavanger) vant turneringen etter å ha slått Ørn Trondheim 3-1 i finalen. På grunn av dårlig økonomi i AIF ble finalen utsatt til mai 1928.